   لاهور (ويب ڊيسڪ) پي سي بي چيئرمين احسان ماني چيو آهي ته ڪورونا وائرس سبب سڄي دنيا ۾ لاڪ ڊائون جي ڪري هلندڙ سال ايشيا ڪپ جي حوالي سان غير يقيني واري صورتحال آهي. ايشيا ڪپ هلندڙ سال سيپٽمبر ۾ پاڪستان ۾ شيڊيول آهي پر پي سي بي چيئرمين احسان ماني موجب ايونٽ جي حوالي سان غير يقيني واري صورتحال پيدا ٿي وئي آهي، اڃا تائين ڪو فيصلو ناهي ٿيو پر هن وقت سڄي دنيا ۾ غير يقيني واري صورتحال آهي، اسان کي به خبر ناهي ته سيپٽمبر ۾ ڪهڙيون حالتون هونديون، اڳڪٿين سان ڪجهه نه ٿيندو، اسان رڳو اميد ڪري سگهون ٿا ته هڪ مهيني ۾ صورتحال واضح ٿي وڃي. هوڏانهن بورڊ آف ڪنٽرول فار ڪرڪيٽ ان انڊيا جو سربراهه سارو گنگولي اڳ ئي تصديق ڪري چڪو آهي ته پاڪستان ۽ ڀارت ٻئي ايشيا ڪپ ۾ شرڪت ڪندا پر ايونٽ جي هنڌ جي حوالي سان ڪو فيصلو ناهي ٿي سگهيو. هلندڙ سال ايونٽ جي ميزباني ته پاڪستان کي ڪرڻي آهي پر ڇڪتاڻ سبب ڀارتي ٽيم جو پاڪستان اچڻ ممڪن نه لڳي رهيو آهي، تنهن ڪري جيڪڏهن ايونٽ ٿيو به ته امڪاني طور اهو ڪنهن نيوٽرل جاءِ تي ٿيندو.